熱海行送崔侍御還京
作者：岑參
朝代：唐

paragraphs: 側聞陰山胡兒語，西頭熱海水如煮。
海上衆鳥不敢飛，中有鯉魚長且肥。
岸傍青草常不歇，空中白雪遙旋滅。
蒸沙爍石然虜雲，沸浪炎波煎漢月。
陰火潛燒天地鑪，何事偏烘西一隅。
勢吞月窟侵太白，氣連赤坂通單于。
送君一醉天山郭，正見夕陽海邊落。
柏臺霜威寒逼人，熱海炎氣爲之薄。